
DECIZIE nr. 13 din 24 septembrie 2016
pentru aprobarea Regulamentului privind procedurile interne de declanşare a mecanismului de alertă a celorlalte state membre ale Uniunii Europene

EMITENT: 
COLEGIUL MEDICILOR DENTISTI DIN ROMANIA

PUBLICAT ÎN: 
MONITORUL OFICIAL nr. 1.040 din 23 decembrie 2016


Data Intrarii in vigoare: 23 Decembrie 2016
-------------------------------------------------------------------------

  În temeiul art. 534 din Legea nr. 95/2006 privind reforma în domeniul sănătăţii, republicată, cu modificările şi completările ulterioare,
  Consiliul naţional al Colegiului Medicilor Dentişti din România adoptă următoarea decizie:

  ART. 1

  Se aprobă Regulamentul privind procedurile interne de declanşare a mecanismului de alertă a celorlalte state membre ale Uniunii Europene, prevăzut în anexa care face parte integrantă din prezenta decizie.

  ART. 2

  Prezenta decizie se publică în Monitorul Oficial al României, Partea I.

      Preşedintele Colegiului Medicilor Dentişti din România,

                 Ecaterina Ionescu

  Bucureşti, 24 septembrie 2016.

  Nr. 13.

ANEXĂ

REGULAMENT

privind procedurile interne de declanşare a mecanismului

de alertă a celorlalte state membre ale Uniunii Europene

  ART. 1

  (1) Colegiul Medicilor Dentişti din România, denumit în continuare CMDR, în calitate de autoritate competentă desemnată prin lege, informează autorităţile competente din toate celelalte state membre ale Uniunii Europene cu privire la medicii dentişti în cazul cărora autorităţile sau instanţele judecătoreşti naţionale:

  a) au restrâns sau au interzis desfăşurarea activităţilor profesionale pe teritoriul României, în întregime sau în parte, chiar şi cu caracter temporar;

  b) au constatat că, în scopul recunoaşterii calificărilor de medic dentist şi, respectiv, de medic dentist specialist, au făcut uz de titluri falsificate de calificare profesională.

  (2) Din categoria medicilor dentişti prevăzuţi la alin. (1) fac parte:

  a) medici dentişti care deţin un titlu prevăzut în anexa nr. 5 la Hotărârea Guvernului nr. 1.282/2007 pentru aprobarea normele privind recunoaşterea diplomelor, certificatelor şi titlurilor de medic, de medic dentist, de farmacist, de asistent medical generalist şi de moaşă, eliberate de un stat membru al Uniunii Europene, de un stat aparţinând Spaţiului Economic European sau de Confederaţia Elveţiană, cu modificările şi completările ulterioare;

  b) medici dentişti specialişti care deţin un titlu prevăzut în anexa nr. 6 la Hotărârea Guvernului nr. 1.282/2007, cu modificările şi completările ulterioare;

  c) medicii dentişti titulari ai certificatelor de drepturi dobândite astfel cum sunt menţionate în Hotărârea Guvernului nr. 1.282/2007, cu modificările şi completările ulterioare.

  ART. 2

  Schimbul de informaţii în temeiul art. 1 dintre CMDR şi autorităţile competente ale celorlalte state membre, denumit în continuare şi mecanism de alertă, se efectuează prin intermediul Sistemului de informare al pieţei interne, denumit în continuare şi IMI, pus la dispoziţia statelor membre UE de către Comisia Europeană, conform prevederilor Regulamentului UE nr. 1.024/2012 privind cooperarea administrativă prin intermediul Sistemului de informare al pieţei interne şi de abrogare a Deciziei 2008/49/CE a Comisiei ("Regulamentul IMI"), publicat în Jurnalul Oficial al Uniunii Europene (JOUE), seria L, nr. 316 din 14 noiembrie 2012, cu modificările şi completările ulterioare.

  ART. 3

  (1) La nivelul Consiliului naţional al CMDR se înfiinţează şi funcţionează Comisia centrală de alertă, formată din trei membri desemnaţi de Biroul executiv naţional.

  (2) La nivelul consiliilor colegiilor teritoriale se înfiinţează şi funcţionează Comisia de alertă formată din 3 membri desemnaţi de biroul executiv.

  (3) Atribuţiile privind declanşarea, modificarea şi, respectiv, revocarea/închiderea alertelor comunicate tuturor celorlalte state membre ale Uniunii Europene sunt deţinute de Comisia centrală de alertă, la nivelul Consiliului naţional al CMDR şi de comisia de alertă, la nivelul consiliilor colegiilor teritoriale.

  (4) Înregistrarea, modificarea şi revocarea sau închiderea alertelor în cadrul IMI se realizează de către Comisia centrală de alertă în baza deciziilor adoptate conform prezentului regulament.

  ART. 4

  Informaţiile transmise în cadrul mecanismului de alertă se limitează la:

  a) identitatea medicului dentist în cauză, numele, prenumele şi data naşterii;

  b) calificarea cu care acesta exercită profesia de medic dentist;

  c) informaţii cu privire la autoritatea sau instanţa naţională care adoptă hotărârea privind restrângerea sau interdicţia;

  d) sfera de aplicare a restricţiei sau interdicţiei;

  e) perioada în cursul căreia se aplică restricţia sau interdicţia.

  ART. 5

  (1) Mecanismul de alertă se derulează în termen de 3 zile de la:

  a) data adoptării deciziei privind suspendarea dreptului de exercitare a profesiei, în întregime sau în parte, chiar şi cu caracter temporar, respectiv a deciziei privind retragerea calităţii de membru CMDR;

  b) data emiterii hotărârii judecătoreşti care are ca obiect situaţiile prevăzute la art. 1 alin. (1) sau, după caz, de la data luării la cunoştinţă de emiterea acesteia în situaţia în care CMDR nu a deţinut calitatea de parte în dosar.

  (2) În vederea aplicării prevederilor alin. (1):

  a) pentru deciziile adoptate la nivel local:

    (i) deciziile prevăzute la alin. (1), precum şi modificările acestora se transmit de către structura din cadrul colegiului teritorial care a emis decizia, integral sau în extras conţinând cel puţin informaţiile prevăzute la art. 4, către comisiile de alertă organizate la nivel local, în termen de 24 de ore de la adoptare; în cazul hotărârilor prevăzute la alin. (1) lit. b), Departamentul secretariat din cadrul colegiului teritorial transmite hotărârea către Comisia de alertă în termen de 24 de ore de la primirea hotărârii;

    (ii) deciziile de declanşare a alertei emise de comisiile de alertă organizate la nivel local, precum şi modificările ulterioare ale acestora se transmit Comisiei centrale de alertă, de îndată;

    (iii) Comisia centrală de alertă efectuează înregistrările corespunzătoare în cadrul IMI;

  b) pentru deciziile adoptate la nivel naţional:

    (i) deciziile prevăzute la alin. (1), precum şi modificările acestora se transmit de către structura din cadrul CMDR care a emis decizia, integral sau în extras conţinând cel puţin informaţiile prevăzute la art. 4, către Comisia centrală de alertă, în termen de 24 de ore de la adoptare; în cazul hotărârilor prevăzute la alin. (1) lit. b), Departamentul secretariat din cadrul CMDR transmite informarea către Comisia centrală de alertă în termen de 24 de ore de la primirea hotărârii;

    (ii) Comisia centrală de alertă adoptă deciziile de declanşare a alertei şi efectuează înregistrările corespunzătoare în cadrul IMI.

  ART. 6

  (1) În termen de 3 zile de la data comunicării informaţiilor relevante privind revizuirea condiţiilor de suspendare/retragere a dreptului de exercitare a profesiei, Comisia centrală de alertă modifică corespunzător conţinutul alertei respective, informând în acest sens celelalte statele membre UE, precum şi colegiile teritoriale ale CMDR. Informarea va include data de expirare, precum şi orice altă schimbare a sancţiunii, ulterioară datei respective.

  (2) În cazul revocării sau expirării sancţiunii, Comisia centrală de alertă ia măsuri imediate de închidere a alertei, în urma comunicării deciziei de către comisiile de alertă de la nivel local, şi efectuează în acest sens înregistrările corespunzătoare în cadrul IMI. În aceste cazuri, alerta se radiază în termen de 3 zile de la data adoptării deciziei de revocare sau de la expirarea interdicţiei. Radierea alertei se comunică de îndată Biroului executiv naţional al CMDR şi colegiilor teritoriale.

  ART. 7

  (1) În cazul medicilor dentişti, membri ai CMDR, care fac obiectul alertei iniţiate de un alt stat membru UE, Comisia centrală de alertă informează, de îndată, Biroul executiv naţional al CMDR şi colegiile teritoriale, în vederea aplicării măsurilor care asigură protecţia pacienţilor de pe teritoriul României.

  (2) Prevederile alin. (1) se aplică şi în cazul alertelor iniţiate de un alt stat membru UE pentru medicii dentişti cetăţeni români sau pentru membrii de familie ai acestora, formaţi în profesie în România şi care nu sunt membri CMDR.

  ART. 8

  Comisiile de alertă de la nivel local sau, după caz, Comisia centrală de alertă înştiinţează în scris medicul dentist care face obiectul uneia dintre măsurile prevăzute la art. 5 alin. (1) cu privire la decizia de alertă (de declanşare, de modificare şi, respectiv, de revocare/închidere), în acelaşi timp cu iniţierea şi derularea mecanismului de alertă.

  ART. 9

  (1) Medicul dentist în cazul căruia s-a emis decizie de alertă în condiţiile prezentului regulament are posibilitatea, după caz:

  a) să solicite colegiului emitent rectificarea deciziei de alertă, pe baza documentelor doveditoare anexate cererii; sau

  b) să conteste decizia de alertă la instanţa de contencios administrativ, potrivit legii.

  (2) În cazul în care alerta transmisă celorlalte state membre se dovedeşte a fi neîntemeiată, medicul dentist în cauză poate obţine despăgubiri legate de orice prejudiciu cauzat de aceasta, în condiţiile legii.

  (3) În cazurile prevăzute la alin. (2), decizia privind alerta poate conţine precizarea că face obiectul unor proceduri iniţiate de către medicul dentist în cauză.

  ART. 10

  (1) Datele privind alertele pot fi prelucrate în IMI atât timp cât sunt valabile.

  (2) Prelucrarea datelor cu caracter personal în scopul schimbului de informaţii menţionate la art. 1 se realizează cu respectarea prevederilor Legii nr. 506/2004 privind prelucrarea datelor cu caracter personal şi protecţia vieţii private în sectorul comunicaţiilor electronice, cu modificările şi completările ulterioare, şi ale Legii nr. 677/2001 pentru protecţia persoanelor cu privire la prelucrarea datelor cu caracter personal şi libera circulaţie a acestor date, cu modificările şi completările ulterioare.

  ART. 11

  (1) Colegiile teritoriale ale CMDR au obligaţia de a ţine evidenţa deciziilor emise în aplicarea prezentului regulament, respectiv a hotărârilor prevăzute la art. 5 alin. (1).

  (2) Evidenţa se ţine pe suport hârtie, prin completarea registrului de alertă, şi în format electronic, prin înregistrarea informaţiilor relevante în sistemul informatic care conţine Registrul unic naţional al medicilor dentişti din România.

